Bloem-skrywer maak skoonskip op topverkoperlys | Maroela Media
Jaco Jacobs. Foto: Emma Booysen
Die internasionale maatskappy, Nielsen BookData, stel elke week 'n lys bekend van boeke wat in Suid-Afrika verkoop is. Die lys word ingedeel as fiksie vir volwassenes, niefiksie en dan kinder- en jeuglektuur.
Nielsen tel alle verkope in Suid-Afrikaanse winkels, ook dié van oorsese skrywers.
Jaco Jacobs het hierdie week die sonderlinge voorreg om sy naam 26 keer in die top-100-lys vir kinder- en jeugboeke te sien. Wat meer is, twee van sy skuilname verskyn ook: Tania Brink het twee boeke onder die top-100 en Lize Roux het een boek op die lys. Dit beteken dat 29 uit die top-100 beste verkopers in Suid-Afrika deur Jaco Jacobs geskryf is.
Hierdie statistieke sluit nie sy talle vertalings van kinderboeke in nie.
Net om Jaco se prestasie in perspektief te plaas: J.K. Rowling se naam verskyn vandeesweek sewe keer en die uiters gewilde Jeff Kinney agt keer.
LAPA Uitgewers spog vandeesweek met altesaam 36 boeke op die top-100 vir kinder- en jeuglys.
Die naam Jaco Jacobs is glad nie onbekend in die Nielsen-statistieke nie. Sedert 1 Maart 2013 was hierdie beskeie Bloemfonteinse pa reeds 712 keer op die top-100-lys, 'n gemiddeld van 4,7 keer per week. Dit sluit sy skuilname en vertalings uit.